ΓΡΑΠΤΗ ΕΡΩΤΗΣΗ E-1265/97 υποβολή: Christine Crawley (PSE) προς την Επιτροπή (11 Απριλίου 1997)

Θέμα: Διαδικασίες διαβούλευσης της Επιτροπής

Μπορεί η Επιτροπή να μας πει, σε γενικές γραμμές, ποιές διαδικασίες υπάρχουν για τη διαβούλευση των ομάδων συμφερόντων στο πλαίσιο χάραξης πολιτικής, καθώς και τα κριτήρια επιλογής των ομάδων συμφερόντων οι οποίες καλούνται να συμμετάσχουν;

Μπορεί, επίσης, η Επιτροπή να σκιαγραφήσει το ρόλο που διαδραματίζουν οι ομάδες καταναλωτών κυρίως όσον αφορά τη νομοθεσία για τον επισιτιστικό τομέα;

Απάντηση του κ. Santer εξ ονόματος της Επιτροπής (15 Μαΐου 1997)

Οι διαδικασίες που έχει θεσπίσει η Επιτροπή για τη διαβούλευση των ομάδων συμφερόντων είτε είναι επίσημες μέσω των συμβουλευτικών επιτροπών ή των ομάδων εμπειρογνωμόνων, είτε άτυπες σε βάση ad hoc. Η Επιτροπή επιλέγει τον τύπο του διαλόγου που θεωρεί προσφορότερο για να λάβει υπόψη της τις γνώμες των ομάδων συμφερόντων. Πολύ συχνά, χρησιμοποιούνται και οι δύο διαδικασίες. Η Επιτροπή χρησιμοποιεί επίσης τη διαδικασία των «πράσινων βιβλίων», τα οποία καλούν τους ενδιαφερόμενους κύκλους να διατυπώσουν τις απόψεις τους για τις ιδέες της Επιτροπής ή για τις δυνατότητες ενέργειας που εκτίθενται στο πράσινο βιβλίο.

Όταν η Επιτροπή θεωρεί σκόπιμο να ξεκινήσει διάλογο με τη σύσταση επιτροπής, καθορίζει τους κανόνες της εν λόγω επίσημης διαβούλευσης (αποστολή, σύνθεση, διορισμοί, θητεία) στην απόφαση περί σύστασης της συμβουλευτικής επιτροπής. Στα κριτήρια επιλογής λαμβάνεται ιδίως υπόψη ο βαθμός αντιπροσωπευτικότητας της προς διαβούλευση ομάδας, με στόχο την ίση κατανομή της παρουσίας των διαφόρων συμφερόντων (δηλαδή, των αντιπροσώπων των ενδιαφερόμενων κλάδων δραστηριότητας, αλλά και των αντιπροσώπων γενικότερων συμφερόντων όπως τα συνδικάτα, οι καταναλωτές και το περιβάλλον).

Στις άτυπες σχέσεις και όταν δεν προβλέπεται η διαβούλευση κάποιας επιτροπής στον υπό εξέταση τομέα, οι υπηρεσίες της Επιτροπής ακολουθούν τη γενική γραμμή συμπεριφοράς που χάραξε η Επιτροπή στην ανακοίνωση της 2ας Δεκεμβρίου 1992 με τίτλο «Ανοικτός και διαρθρωμένος διάλογος μεταξύ της Επιτροπής και των ομάδων συμφερόντων» ((ΕΕ C 63 της 5.3.1993. )). Χωρίς να επιβάλλει κανένα κώδικα συμπεριφοράς και κανένα σύστημα διαπίστευσης, η Επιτροπή επιθυμεί να διαβουλεύεται στην ευρύτερη δυνατή βάση, παρέχοντας ίση μεταχείριση σε όλες τις ομάδες συμφερόντων που, εντούτοις, αν θέλουν να ακουστεί η γνώμη τους οφείλουν να τηρούν ορισμένους στοιχειώδεις κανόνες συμπεριφοράς που καθορίζονται στην ανακοίνωσή της.

Σχετικά με το ρόλο των οργανώσεων των καταναλωτών, η Επιτροπή συνέστησε το 1995 Επιτροπή των Καταναλωτών ((Απόφαση 95/260/ΕΚ της Επιτροπής της 13.6.1995 - ΕΕ L 162 της 13.7.1995. )), της οποίας η γνώμη μπορεί να ζητείται για κάθε πρόβλημα σχετικό με την προστασία των συμφερόντων των καταναλωτών στο κοινοτικό επίπεδο.

Όταν εξετάζονται θέματα στις τριμηνιαίες συνεδριάσεις, αναμένεται από τα μέλη της προαναφερόμενης επιτροπής να ενημερώνουν σχετικά τις οργανώσεις των καταναλωτών και τις άλλες ενδιαφερόμενες ομάδες στα κράτη μέλη και να αναφέρουν στην Επιτροπή τις ενδεχόμενες αντιδράσεις και προτάσεις.

Σε ορισμένες περιπτώσεις, έχουν επίσης δημιουργηθεί άτυπες ομάδες εργασίας με εκπροσώπους των οργανώσεων των καταναλωτών με στόχο ένα λεπτομερέστερο και εντονότερο διάλογο και διαβουλεύσεις με τις εν λόγω ομάδες.

Όσον αφορά ειδικότερα τη νομοθεσία του τομέα των τροφίμων, η Επιτροπή διατηρεί στενή επαφή με τις αντιπροσωπευτικές οργανώσεις των καταναλωτών που είναι εγκατεστημένες στο κοινοτικό επίπεδο. Αν και δεν προβλέπονται επίσημες διαδικασίες, με τις οργανώσεις αυτές πραγματοποιούνται διαβουλεύσεις κατά τη διάρκεια της προπαρασκευής νέας νομοθεσίας. Επί πλέον, ομάδες καταναλωτών εκπροσωπούνται στην Συμβουλευτική Επιτροπή Τροφίμων που συνεστήθη με την απόφαση της Επιτροπής 80/1073/ΕΟΚ της 24ης Οκτωβρίου 1980 ((ΕΕ L 318, 26.11.1980. )).